**MALI SAVJETI ZA VELIKE PRVAŠIĆE**

 Dragi roditelji prvašića i to ste dočekali.Vaše dijete kreće u školu, a čini vam se kao da ste mu još jučer mijenjali pelene.Velika ja to promjena za sve ukućane, a najveća za dijete. Čekaju ga nove obveze, svakodnevni rad, uspjesi a ponekad i neuspjesi, problemi ali i zadovoljstvo postignutim.

Kako pomoći djetetu da postigne što bolju kontrolu i ravnotežu između svega onoga što mora i što želi? Kako mu pomoći da pokaže svoje sposobnosti i da se dalje uspješno razvija? Mnogo je to pitanja na koje odgovore ne znaju ni oni koji rade s djecom, a niti iskusniji roditelji s više đaka.

ZAŠTO?

Svako je dijete jedinka i osoba za sebe sa svojim vrlinama i manama, predispozicijama da nešto postigne i bude uspješno u različitim područjima. Nema recepta za uspješan odgoj, svakom se djetetu treba pristupiti na drugačiji način i naći kako mu pomoći, ali ga pustiti i da se pritom samostalno razvija.

Ovim vas malim savjetima želimo samo uputiti kako i od kuda početi da bez straha ili ustezanja, ako treba, zatražite pomoć u knjigama ili od stručnih osoba. No, najvažnije je da ste uvijek tu za svoje dijete, što svjesniji njegovih vrlina i mana, njegovih sposobnosti i mogućnosti spremni da mu pomognete i da ga bezuvjetno volite.

**UVEDITE PRAVILA OD PRVOG DANA**

* dijete samo piše zadaće ( uz vašu provjeru učinjenog )
* samo sprema stvari za drugi dan prema rasporedu koji će dobiti u školi ( vi ponovo samo provjerite je li sve dobro složeno, provjerite i pribor u pernici )
* neka odlazak u krevet ne bude nakon 21 sat, u tome budite dosljedni barem tijekom radnog tjedna jer djeca trebaju biti odmorna da bi što uspješnije odradila sljedeći dan
* uvedite dnevni ritam rada tj. kada će se dijete nakon škole odmoriti, a zatim napisati zadaću i po potrebi vježbati
* važno je da svaki dan vidite što se radilo u školi,pohvalite svaki napredak,dijete mora znati da je ono što radi u školi vama važno, ali pritom nemojte biti strogi ili prezahtjevni
* nekoj će djeci trebati dulje vrijeme za prilagodbu na novi način rada i obaveze koje ih svaki dan čekaju,ne shvaćajte to tragično već ohrabrujte dijete,ono mora znati da ste tu za njih uvijek i u svakoj situaciji .
* ne tjerajte dijete da radi ono što ste vi oduvijek željeli sami raditi, ali niste stigli ili mogli, pustite ga da otkrije svoje talente i interese

**POČELO JE OZBILJNO**

Tijekom prvog tjedna učenici će se upoznavati s novom sredinom, kućnim redom škole, sa prostorima u školi koje će koristiti ( blagovaonica, knjižnica, dvorana za TZK, školsko igralište ), sa ljudima koji rade u školi na različitim poslovima i sl. Prva tri tjedna su pripremna, aktivnosti koje se provode traju kraće od školskog sata kako bi se svi što uspješnije prilagodili.

 Svaki dan pogledajte što je dijete radilo u školi. Pohvalite svog malog učenika za svaki pomak u njegovom radu jer mi odrasli ne možemo ni zamisliti koliko je njima truda potrebno da povuku ravnu crtu ili opišu krug.

 Ne uspoređujte dijete sa starijom braćom ili sestrama ili nekim prijateljem. Uspoređujte ga samo sa njim samim jer ćete tako najbolje uočiti njegov napredak. Djeca koja prije škole nisu znala čitati i pisati tijekom prvih nekoliko mjeseci u školi ostvarit će veliki napredak i za to im treba pohvala.

 Prema učiteljima se ponašajte prijateljski i s povjerenjem pa će se tako ponašati i vaše dijete. Sve probleme koji mogu utjecati na dijete recite učiteljici. Redovito idite na roditeljske sastanke i individualne razgovore. Pojavi li se problem pokušajte ga prvo riješiti s učiteljicom. Nemojte rješavati probleme svog djeteta i druge djece sami.Ne potičite dijete da se fizički obračunava s drugom djecom. Naša škola je „ MJESTO NULTE TOLERANCIJE NA NASILJE „ ,svi sukobi se pokušavaju riješiti mirnim putem i nenasiljem pa se očekuje i od roditelja da to podrže.

**OCJENE**

U prvom obrazovnom razdoblju nema ocjena. Učiteljica će na različite načine vrednovati uratke vašeg djeteta.

U drugom obrazovnom razdoblju počinje ocjenjivanje. Ne opterećujte dijete ocjenama ,ne moraju biti sve petice“. Bolja je njihova „3“ nego vaša „5“.

Ako ga naučite da ćete vi raditi teže zadaće umjesto njega to ćete raditi dok god ide u školu, a rezultat će izostati.

Možda vas je sve ovo što ste sada pročitali izmorilo, možda vam je dosadilo već na početku pa ste odustali, no sve to nije toliko važno kao što je važna vaša prisutnost u životu vašeg djeteta, podrška i ljubav.

![Slika3[1]]()